RAPPORT TAL-KUMMISSJONI LILL-PARLAMENT EWROPEW U LILL-KUNSILL dwar l-evalwazzjoni tal-finanzi tal-Unjoni fuq il-bażi tar-riżultati miksuba /* COM/2012/0675 final */





RAPPORT TAL-KUMMISSJONI LILL-PARLAMENT EWROPEW U LILL-KUNSILL dwar l-evalwazzjoni tal-finanzi tal-Unjoni fuq il-bażi tar-riżultati miksuba 1. Introduzzjoni L-Artikolu 318 TFUE jipprevedi li l-Kummissjoni tippreżenta lill-Parlament Ewropew u lill-Kunsill rapport ta' evalwazzjoni tal-finanzi tal-Unjoni bbażat fuq ir-riżultati miskuba, b'mod partikolari fir-rigward tal-indikazzjonijiet mogħtija mill-Parlament Ewropew u mill-Kunsill skont l-Artikolu 319. Dan ir-rapport huwa t-tieni wieħed u jirrigwarda s-sena finanzjarja 2011[1]. Fil-kuntest tal-proċedura ta' kwittanza baġitarja għas-sena finanzjarja 2010, il-Parlament Ewropew stieden lill-Kummissjoni biex “teżamina mill-ġdid is-sistemi tagħha għall-evalwazzjoni tal-effikaċja tal-programmi ta' nfiq sabiex tivvaluta jekk humiex qed jagħtu valur miżjud, jekk humiex qed irendu l-valur skont il-flus li qed jintefqu, u jekk humiex qed jilħqu l-objettivi li għalihom ġew stabbiliti”[2]. Il-Parlament Ewropew talab l-opinjoni tal-Qorti tal-Awdituri li ssuġġerixxa li l-ambitu, l-għan u l-kontenut tar-rapport jiġu eżaminati u li dan għandu jkun il-punt tat-tluq għal diskussjoni bejn il-Kummissjoni, il-Kunsill u l-Parlament dwar kif ir-rapport jista’ jkun utli għall-awtorità ta’ kwittanza[3]. Abbażi tal-indikazzjonijiet mogħtija mill-Parlament u filwaqt li tikkunsidra l-opinjoni tal-Qorti, il-Kummissjoni qed teżamina kif tfassal u tistruttura dan ir-rapport sabiex tiżgura l-valur massimu għall-awtorità ta’ kwittanza. Dan jinkludi metodu ta’ rrapportar fuq il-prestazzjoni li jkun konsistenti u affidabbli fuq bażi annwali. Għall-futur qrib, ir-Rapport se jkollu jistrieħ fuq informazzjoni dwar il-prestazzjoni li tirriżulta mill-oqfsa attwali ta’ monitoraġġ u evalwazzjoni skont il-Qafas Finanzjarju Pluriennali (QFP) u l-istrumenti ta' rappurtar annwali tal-Kummissjoni[4]. Kif indikat fir-rapport tas-sena l-oħra[5], il-preparazzjoni tal-QFP li jmiss tipprovdi l-opportunità li jsiru aġġustamenti biex fil-ġejjieni jsir titjib fir-Rapport, l-aktar f’dak li jirrigwarda titjib fil-produzzjoni ta' informazzjoni dwar il-prestazzjoni. Kwistjonijiet varji rigward l-għan, l-ambitu u ż-żmien qegħdin jitqiesu fit-tfassil rapporti futuri: · evalwazzjoni annwali affidabbli tal-effikaċja u l-effiċjenza tan-nefqa lill-awtorità tal-baġit. Ir-Rapport għandu jipprovdi indikazzjoni jekk l-programmi finanzjarji jkunux sejrin tajjeb jew jekk hemm bżonn ta’ aġġustament; · varjetà kbira fid-daqs u l-kontenut tal-programmi biex dawn ikunu maneġġevoli jeħtieġ li jsir ftehim dwar qafas komuni – sett ta’ għanijiet essenzjali u indikaturi ewlenin u qafas għall-monitoraġġ u r-rappurtar dwar ir-riżultati rigward l-għanijiet tal-programm u kriterji bħall-effikaċja, l-effiċjenza u l-valur miżjud tal-UE. Dan il-qafas għandhu jkun kemm koerenti mal-istrumenti ta' rappurtar annwali tal-Kummissjoni u x-xogħol ta’ evalwazzjoni tagħha kif ukoll meħud minnhom; · rappurtar f’waqtu dwar evalwazzjonijiet, li jikkunsidra l-ħtieġa li għandu l-Parlament li jkollu r-rapport disponibbli fil-kuntest tal-proċedura tal-kwittanza baġitarja annwali. L-Artikolu 318 jgħaqqad dan ir-Rapport ta’ evalwazzjoni mal-proċess tal-Kwittanza. Ċertament hemm bżonn li jkompli jiġi ċċarat mal-awtorità tal-kwittanza kif isir l-abbozz tar-rapport ta' evalwazzjoni fid-dawl tar-riżoluzzjonijiet ta' kwittanza. Rigward iż-żmien, matul is-snin bikrin tal-programmi finanzjarji li għalihom tkun tirreferi l-kwittanza, l-enfasi ewlenija hija fuq il-bidu tal-azzjonijiet li qed jiġu ffinanzjati. Konklużjonijiet dwar l-impatti ikunu possibbli biss fi stadju aktar tard. Dan għaliex l-evalwazzjonijiet normalment jirreferu għal fondi kommessi minn mill-inqas tlieta sa ħames snin qabel. Biex tiġi ssodisfata t-talba li għamlet il-Qorti tal-Awdituri biex il-Kummissjoni tibgħat ir-rapport li jmiss fuq is-sena baġitarja n-2 ħafna aktar kmieni fis-sena sabiex jittieħed kont tagħha fir-rapport annwali ta' kwittanza tagħhom se jkompli jqassar iż-żmien disponibbli biex tirrapporta fuq ir-riżultati. Ir-rabta bejn it-tħejjija u ż-żmien tal-produzzjoni ta' dan ir-rapport u r-Rapporti ta’ Attività Annwali ukoll teħtieġ tiġi analizzata. Se jkun importanti li jinstab l-aħjar bilanċ bejn ir-rappurtar kmieni u l-evalwazzjonijiet utli tal-prestazzjoni. Ix-xogħol konċettwali beda u qafas maqbul għandu jsejjes ir-Rapporti ta’ Evalwazzjoni futuri. Filwaqt li jqis l-indikazzjonijiet mogħtija mill-Parlament, li jsejjaħ għal approċċ iktar komprensiv[6], u mill-Qorti tal-Awdituri[7] dan ir-rapport jipprovdi informazzjoni relatata mal-prestazzjoni li saret disponibbli fl-2011 għal finanzjament taħt l-intestaturi baġitarji ewlenin kollha. Ir-rapport jidentifika: · kwistjonijiet ewlenin tal-valur miżjud tal-UE, l-effikaċja u l-effiċjenza, li meta rilevanti jindikaw, il-limitazzjonijiet inerenti għall-karattru interim ta’ ħafna mir-rapporti ta' valutazzjoni disponibbli; · informazzjoni li tikkontribwixxi għal modifiki fil-ġestjoni tal-programmi li tista’ tikkontribwixxi għat-titjib tal-impatti finali tagħhom; · eżempji ta’ riżultati ta’ evalwazzjoni li jkunu kkontribwew lejn it-tfassil tal-proposti tal-Kummissjoni għall-QFP 2014 – 2020. Dawn l-eżempji juru kif l-evalwazzjonijiet ikkontribwew lejn is-simplifikazzjoni tal-programmi, oqfsa ta’ monitoraġġ u evalwazzjoni aħjar u kif dawn influwenzaw it-tfassil tal-politika; sett sħiħ ta’ sommarji ta’ evalwazzjoni għal kull intestatura tal-baġit[8] u links għal informazzjoni ta’ evalwazzjoni mir-Rapporti Annwali tal-Attivitajiet (RAA)[9] u d-Dikjarazzjonijiet tal-Attività[10] huma pprovduti fid-Dokument ta’ Ħidma tal-Persunal tal-Kummissjoni fl-anness. 2. Ħarsa ġenerali lejn ir-riżultati miksuba Dan ir-rapport juża l-evalwazzjonijiet li tlestew fl-2011 (118 b’kollox) bħala s-sors ewlieni ta' informazzjoni relatata mal-prestazzjoni. Huwa jiġbor fil-qosor ir-riżultati tal-evalwazzjoni dwar il-programmi finanzjarji għal kull intestatura tal-baġit, filwaqt li jenfasizza l-valur miżjud, l-attenzjoni u l-koerenza, l-effettività u l-effiċjenza tal-UE kif ukoll kwistjonijiet ta' organizzazzjoni. Ir-Rapport jindika jekk l-evalwazzjonijiet għamlux rakkomandazzjonijiet għal titjib. Din it-Taqsima ssegwi l-istruttura tal-Qafas Finanzjarju 2007 – 2013. L-intestatura 1a – Kompetittività għat-Tkabbir u l-Impjiegi L-Intrapriża Il-Programm tal-Kompetittività u l-Innovazzjoni (PKI) jinkludi Programm għall-Intraprenditorija u l-Innovazzjoni, il-Programm ta' Appoġġ għall-Politika dwar l-ICT u tal-Programm għall-Enerġija Intelliġenti fl-Ewropa. [11] L-evalwazzjoni interim[12] ibbażata fuq it-tliet komponenti, eżaminat l-impatti u l-valur miżjud tal-UE. Hija tikkonkludi li l-programm globali u l-elementi kostitwenti tiegħu kollha qed jagħtu prestazzjoni tajba u jinsabu sew fi triqithom biex jilħqu l-għanijiet. [13] Il-programm ġie vvalutat bħala rilevanti ħafna, strutturat sew, effettiv u effiċjenti. L-evalwazzjoni identifikat spazju għal sinerġiji akbar bejn il-programmi komponenti u gwida strateġika aħjar. F’termini ta’ riżultati, il-PKI sar mezz importanti għall-promozzjoni tal-innovazzjoni b'aktar minn 186 000 impjieg maħluq jew miżmum l-aktar minħabba l-interventi tiegħu. Huwa appoġġa 134 proġett ta' ekoinnovazzjoni fir-riċiklaġġ, ta’ negozju li jirrispetta l-ambjent, ta’ proġetti fis-settur tal-ikel u x-xorb u s-settur tal-bini. Il-Faċilità għall-SMEs Innovattivi u b’Rata Għolja ta' Tkabbir (GIF) u l-faċilità SMEG għas-self u l-mikro-kreditu kienu kkonfermati bħala relevanti għall-ħtiġijiet ta’ intrapriżi żgħar u ta’ daqs medju (SMEs) u, f’termini ta’ valur miżjud tal-UE, jissodisfaw id-domanda għal finanzi li ma kinux jiġu ssodisfati mod ieħor. Bejn l-2007 u l-2011, l-istrumenti finanzjarji tal-programm assistew iktar minn 155 000 kumpanija billi ffinanzjaw EUR 11,4 biljun taħt garanziji u volumi ta’ investimenti li jammontaw sa EUR 2,2 biljuni taħt kapital ta’ riskju. Iktar minn 2 miljun SMEs kull sena għamlu użu min-Netwerk tal-Intrapriżi Ewropej, nofshom biex jaċċessaw swieq ġodda jew l-iżvilupp ta' prodotti ġodda. L-evalwazzjoni interim[14] għall-Programm Erasmus għall-Intraprendituri Żgħażagħ[15] identifika potenzjal ta’ ħolqien ta' impjiegi sinifikanti tal-programm. Nofs l-intraprendituri ġodda li ħadu sehem fil-programm ikkummentaw li wisq probabbli jimpjegaw persuna ġdida b’konsegwenza tal-allokazzjoni minkejja r-riskju li dawk il-persuni jsiru kompetituri. Spejjeż ta’ EUR 7 500 sa EUR 8 500 għal kull impjieg maħluq, jindikaw kost-effettività. Il-parteċipazzjoni qed tiżdied, b'titjib fl-ipproċessar tal-applikazzjonijiet li qed jirriżulta f'għadd ogħla ta' skambji kull xahar. Affarijiet Ekonomiċi u Finanzjarji L-evalwazzjoni ex-post tal-Faċilità ta' Self Euratom (Euratom Loan Facility - ELF)[16] wera li l-għanijiet tal-ELF għadhom validi u allinjati mal-għanijiet tagħha ta’ sigurtà u provvista tal-enerġija. L-ELF ikkofinanzjat 21% tal-investiment totali f’kostruzzjonijiet ġodda matul il-perjodu 1977-2003 u ħolqot 6000 impjieg bi kwalifiki. Mingħajr dan l-investiment, l-UE kien ikollha timporta 10m tunnellata ta' enerġija addizzjonali kull sena. L-EFL tat kontribut dirett għal titjib tas-sikurezza fil-Bulgarija u r-Rumanija, li jgħin biex l-installazzjonijiet nukleari tagħhom jiġu f’konformità ma’ standards rikonoxxuti internazzjonalment. Is-self tal-Euratom stimula riforma usa', inkluż il-ħolqien ta' fondi għad-dekommissjonar, ir-riforma ta' tariffi tal-elettriku eċċ. Il-prestazzjoni finanzjarja EFL kienet tajba b’kull self jitħallas kollu lura u ebda rikors għal garanzija tal-baġit tal-UE. Mobbiltà u Trasport L-evalwazzjoni ta' Nofs it-terminu[17] tal-programm TEN-T[18] wriet li filwaqt li l-programm kellu rwol importanti fl-istrutturar tan-netwerk tat-trasport tal-UE u biex jiġu ssodisfati l-ħtiġiet ta' mobblità, il-progress fl-implimentazzjoni kien tard bi ftit proġetti prijoritarji biss finalizzati u partijiet ewlenin - bħal taqsimiet transkonfinali - nieqsa. Hija indikat li n-netwerk TEN-T huwa tlaqqigħa ta’ taqsimiet ġeneralment nazzjonali, ħafna drabi interkonnessi ħażin, iktar minn netwerk sħiħ interoperabbli. Il-maġġoranza tal-Proġetti Prijoritarji ffukaw fuq it-trasport bil-ferrovija[19], mingħajr ma nkiseb netwerk komplet u koerenti li jgħaqqad il-mezzi kollha tat-trasport. Minkejja l-iffukar fuq il-ferroviji, għadha ma teżistix Żona Ferrovjarja Unika Ewropea, u għad hemm konġestjonijiet u ostakli sinifikanti għall-interoperabbiltà. Il-Proġetti Prijoritarji ma kinux qed jipproduċu l-effetti mistennija. Abbażi ta’ din l-evalwazzjoni, il-Kummissjoni pproponiet Linji Gwida ġodda għal proġetti TEN-T għall-perjodu 2014-2020 fil-kuntest tal-Faċilità Nikkollegaw l-Ewropa. Dawn l-abbozzi ta' linji gwida stabbilew standards biex jiżguraw l-effiċjenza, l-interoperabilità u l-ippjanar aħjar tal-proġetti. L-għan hu li sal-2030 isir netwerk ewlieni ta’ infrastruttura Ewropea u sal-2050 netwerk komprensiv. L-enfasi sal-2020 se tkun fuq dawk l-elementi li jipprovdu l-ogħla valur miżjud Ewropew: nuqqas ta' konnessjonijiet transkonfinali, konġestjonijiet ewlenin u nodi multimodali. L-Evalwazzjoni[20] tal-Programm Marco Polo 2003-2010[21] wriet li filwaqt li l-programm jipproduċi benefiċċji ambjentali kwantifikati b'mijiet ta' miljuni EUR[22], il-miri tal-bidla modali espressi f’tunnellati metriċi/kilometri ta’ merkanzija ttrasferiti minn fuq it-toroq għat-trasport marittimu fuq distanzi qosra, il-ferroviji u t-trasport bil-mogħdijiet tal-ilma interni ma nkisbux għal kollox. Minħabba li huwa programm immexxi mis-suq, Marco Polo kien partikolarment sensittiv għas-sitwazzjoni tas-suq u tal-kriżi ekonomika. Huwa għandu tfassil uniku jiġifieri l-finanzjament huwa fil-biċċa l-kbira marbut mal-prestazzjoni. Madankollu, fl-istess ħin, huwa kkunsidrat mis-suq bħala strument kumpless. Kif ukoll 42 fil-mija tal-benefiċjarji ddikjaraw li l-proġetti tagħhom kienu definittivament jitkomplew mingħajr il-fondi Marco Polo. Madankollu, kien ukoll konkluż li għadu kmieni wisq biex wieħed jevalwa b'mod sħiħ ir-riżultati ta' Marco Polo II minħabba li ħafna proġetti għadhom qed jiġu implimentati. Hekk kif dawn il-konklużjonijiet iqisu r-riżultati mogħtija mill-programm u l-evoluzzjoni tal-politika tat-trasport, il-Kummissjoni pproponiet li l-inizjattiva titkompla fil-qafas tal-Faċilità l-ġdida Nikkollegaw l-Ewropa u l-programm il-ġdid TEN-T. Soċjetà tal-Informazzjoni u l-Midja L-evalwazzjoni interim[23] tal-Programm Internet Aktar Sikur[24] ikkonkludiet li l-programm iżid il-valur u jwieġeb tajjeb għal kwistjonijiet soċjetali li qed jinbidlu, inklużi aspetti tal-midja soċjali u l-ibbulijar bl-internet. Il-programm appoġġja proġetti li kieku ma kinux jiġu ffinanzjati. Hija influwenzat attivitajiet nazzjonali u internazzjonali, u r-riċerka u r-riżultati tagħha ntużaw u ġew ikkwotati b’mod wiesa’. Il-programm jista’ jibbenefika minn perspettiva ta’ finanzjament għal terminu itwal u viżjoni aktar strateġika. Il-proposta tagħha għall-programm għall-QFP li jmiss (il-Faċilità Nikkollegaw l-Ewropa) tipprovdi approċċ aktar koerenti u trasparenti għall-finanzjament tal-UE li se joffri aktar ċertezza u għandu għalhekk jattira aktar finanzjament mis-settur privat. L-evalwazzjoni finali[25] tal-Programm eContent Plus[26] ikkonkludiet li l-programm ikkontribwixxa biex il-kontenut diġitali fl-Ewropa jsir iżjed aċċessibbli, jista' jiġi użat u sfruttat iktar, u b'hekk jiffaċilita l-ħolqien u t-tixrid tal-informazzjoni, f'oqsma ta’ interess pubbliku. Rigward l-importanza ta’ dan il-kontribut, minħabba domanda dejjem tikber miċ-ċittadini, studenti, riċerkaturi, SMEs u intrapriżi oħra fl-Ewropa għal kontenut diġitali ta’ kwalità, l-evalwazzjoni rrakkomandat sostenn kontinwu fuq livell Ewropew sabiex tiżdied id-disponibbiltà tal-kontenut diġitali Ewropew. Ġie ssuġġerit li l-finanzjament jiġi mmirat lejn oqsma fejn il-progress x'aktarx ikun bil-mod u l-aċċess għall-kontenut ikun limitat minn ostakli lingwistiċi u kulturali biex jiġi mmassimizzat il-valur miżjud tal-UE. L-Enerġija L-Evalwazzjoni Finali[27] tal-programm Enerġija Intelliġenti fl-Ewropa (EIE) II[28] ikkonkludiet li l-programm kien allinjat tajjeb ma’ prijoritajiet ta' politika u qed jikkontribwixxi għall-għanijiet tal-UE billi jippromwovi l-effiċjenza tal-enerġija u l-użu tal-enerġija rinnovabbli. Huwa ffoka fuq l-iżvilupp tal-aħjar prattiki u attivitajiet transkonfinali. L-evalwazzjoni kkonkludiet li l-programm indirizza l-ħtiġijiet u l-problemi relatati mal-enerġija sostenibbli iżda wkoll l-ostakli mhux teknoloġiċi li jkomplu jillimitaw il-kisba tal-għanijiet tal-UE dwar l-enerġija. Biex jiġu indirizzati aħjar l-ostakli finanzjarji li qed ifixklu l-applikazzjoni tal-enerġija sostenibbli, l-evalwazzjoni rrakkomandat iżjed finanzjament ta' attivitajiet li jippromwovu teknoloġiji, proċessi u prodotti innovattivi. Din il-konklużjoni ġiet ikkorroborata mill-evalwazzjoni ex-ante tas-suċċessur tal-Programm EIE II, li kkonkludiet li l-aktar għażla ta’ politika kosteffikaċi tkun li jitkompla l-programm b'baġit akbar u tingħata aktar enfasi lil azzjonijiet li jappoġġaw l-implimentazzjoni tal-politika, il-bini tal-kapaċità u l-mobilizzazzjoni tal-investiment. L-impatt tal-Programm EIE II jista’ jkun ukoll ogħla jekk aktar azzjonijiet jiġu mmirati lejn atturi żgħar u medji fis-settur tal-enerġija u jekk ikun marbut aħjar mal-Fondi Strutturali. Din il-kwistjoni hija indirizzata mill-proposta tal-Kummissjoni għall-programm li jmiss. Fl-aħħar nett, l-evalwazzjoni wriet li l-isforzi li għamlet l-Aġenzija Eżekuttiva għall-Kompetittività u l-Innovazzjoni (AEKI) biex tissimplifika l-proċess ta’ ġestjoni jistgħu jżidu l-effettività tal-proġetti, u li l-AEKI kienet ġeneralment perċepita bħala effiċjenti. L-evalwazzjoni ta' nofs it-terminu[29] tal-Programm Ewropew tal-Enerġija għall-Irkupru Ekonomiku (EEPR)[30] ikkonkluda li l-finanzjament ma kienx dejjem utikizzat b’mod rapidu kif previst. L-għanijiet ġenerali u r-riżorsi tal-programm kienu rilevanti għall-irkupru ekonomiku, u għall-politika dwar l-enerġija, bil-ħolqien ta’ impjiegi ta’ terminu qasir u potenzjal qawwi għal impjiegi ta’ terminu twil u benefiċċji mill-kompetittività. Xi proġetti li tlestew kienu diġà qed jikkontribwixxu għas-sigurtà tal-provvista, il-kompetittività, tnaqqis tal-gassijiet serra u t-tlestija tas-suq uniku. F’xi każijiet, il-proġetti ħadu aktar biex jibdew milli kien ippjanat parzjalment minħabba diffikultajiet ta’ finanzjament u permessi inerenti fi proġetti kbar ta’infrastruttura. Il-Kummissjoni wieġbet għall-konklużjonijiet tal-evalwazzjoni fil-proposta tagħha għal linji gwida dwar l-infrastruttura tal-enerġija li għandha l-għan li tintroduċi titjib importanti fil-ħeffa tal-implimentazzjoni tal-programm. Il-proposta tinkludi dispożizzjonijiet li jħaffu l-proċeduri għall-għoti ta’ permessi permezz tal-ħolqien ta' awtoritajiet nazzjonali unikament biex jimmaniġġjaw din il-parti tal-proċess, billi tistabbilixxi limitu ta' żmien ta' tliet snin għad-deċiżjoni tal-għoti ta’ permessi u tiżdied it-trasparenza u l-parteċipazzjoni pubblika. Riċerka Skont is-Seba' Programm Kwadru (FP7) Programm Qafas dwar ir-Riċerka[31], fl-2011 40% tal-parteċipanti fil-proposti magħżula kienu mis-settur tal-Edukazzjoni Ogħla u Sekondarja, għalhekk l-aktar mill-universitajiet, 26% mill-industrija, u 23% minn organizzazzjonijiet ta' riċerka. L-SMEs irċivew 16.3%[32] tal-finanzjament għall-Programm Speċifiku ta’ Kooperazzjoni b’kuntrast mal-għan inizjali ta' mill-inqas 15% finanzjament għall-SMEs. Il-karattru internazzjonali qawwi tal-FP hu muri bil-169 pajjiż involuti. Sa Frar 2012, aktar minn 14 000 ftehim ta' għoti ġew iffirmati u aktar minn 1 000 proġett tlestew. Abbażi tar-rapporti finali ta’ proġetti li tlestew, bħala medja kull proġett ipproduċa tmien pubblikazzjonijiet, li erba' minnhom kienu "aċċess miftuħ"[33]. Fuq medja, proġetti tal-FP7 iġġeneraw l-ekwilvalenti dirett ta’ tnejn u għoxrin impjieg full-time (FTE)[34]. Evalwazzjonijiet li saru fl-2011[35] jenfasizzaw li l-Programmi Qafas rnexxielhom jinvolvu l-aħjar riċerkaturi u istituti tal-Ewropa, li adottaw oqsma emerġenti tax-xjenza jew żammew il-kompetittività tal-UE fit-twaqqif tal-aġendi tar-riċerka. L-istudji ta’ evalwazzjoni[36] juru li l-FP7 jagħti kontribut sinifikanti biex jgħin sħubijiet madwar l-Ewropa jikbru u jissaħħu. Xi studji ta' evalwazzjoni jipprovdu evidenza importanti dwar il-kontribut tal-Programmi Qafas biex jġu żviluppati prodotti, proċessi u servizzi innovattivi li għandhom impatt fuq il-kompetittività u l-ħolqien tal-impjiegi. Studju dwar “L-impatti fuq terminu twil tal-Programmi Qafas” wera d-diversità tal-impatti skont l-oqsma differenti tar-riċerka analizzati, li jippermetti, pereżempju, li l-UE ssir kompetittiva mal-aktar atturi dinjin importanti fir-Riċerka u Żvilupp fil-qasam tal-Ipproċessar u l-Komputerizzazzjoni tal-Informazzjoni Kwantum jew jgħin lill-komunità Ewropea tar-riċerka ssir attur dinjija fil-qasam tar-riċerka fl-ożonu stratosferiku. L-istudju jenfasizza wkoll l-importanza ta’ aktar impatti inċidentali bħall-bini ta’ komunitajiet, il-ħolqien ta' dixxiplini ġodda u skambju ta' persunal bejn l-akkademiċi u l-industrija. Ġie wkoll konkluż li l-evalwazzjonijiet tal-Programm Qafas tjiebu biż-żmien, iżda għadhom isofru minn predominanza ta’ indikaturi ta’ riżorsi u skarsità ta’ indikaturi ta’ riżultati u ta’ impatt. Il-proposta reċenti tal-Kummissjoni għall-Orizzont 2020 tipprovdi qafas analitiku aktar żviluppat. Hija tippreżenta loġika koerenti ta’ intervent għall-programm inġenerali u l-komponenti differenti tagħha, inkluża ġerarkija tal-għanijiet tal-programm u lista ta’ indikaturi ewlenin sabiex jitkejjlu r-riżultati u l-impatt tal-inizjattiva Orizzont 2020. Barra minn hekk, il-proposta ġiet mfassla biex tintroduċi simplifikazzjonijiet biex itaffu l-piż amministrattiv għall-parteċipanti, jissimplifikaw ir-regoli u l-proċeduri applikabbli, jiżguraw il-konsistenza bejn l-istrumenti u japplikaw bilanċ ġdid bejn riskju u fiduċja. Qed tingħata attenzjoni partikolari biex tiġi żgurata l-parteċipazzjoni tal-SMEs. Edukazzjoni u Kultura L-Evalwazzjoni Interim 2007-2013 tal-Programm ta’ Tagħlim tul il-Ħajja (LLP)[37] kopra l-erba’ programmi settorjali[38] u l-programmi Trasversali u Jean Monnet, li jappoġġjaw programmi transnazzjonali ta’ mobbiltà, sħubiji u proġetti ta’ kooperazzjoni oħra fis-setturi edukattivi kollha koperti mill-LLP. ‑{}‑ Hija kkonfermat li approċċ iktar integrat żied l-effiċjenza u l-effikaċja tal-programmi. Ġew sfruttati sinerġiji importanti, partikolarment f’azzjonijiet rigward l-amministrazzjoni u l-promozzjoni. Madankollu, instab li l-programm kien ferm kumpless b’madwar 70 azzjoni u wisq għanijiet, u ħafna drabi b’kollegamenti neqsin bejn il-livelli differenti. L-LLP mexa ‘l quddiem b'suċċess lejn l-objettivi tiegħu. Sa 96-100% tal-fondi allokati ġew utilizzati fis-snin inizjali tal-implimentazzjoni. Il-benefiċjarji istituzzjonali indikaw il-benefiċċji ta' kontenut imtejjeb u prattika fl-edukazzjoni u t-taħriġ. L-evalwazzjoni nnutat valur miżjud Ewropew sinifikanti: kooperazzjoni msaħħa dwar il-politika u skambju bejn il-pajjiżi Parteċipanti u dimensjoni Ewropea akbar. Madankollu l-evalwazzjoni identifikat ir-riskju li xi miri kwantifikati tal-programm (bħal dwar il-mobbiltà u Grundtvig) jistgħu ma jinkisbux minħabba finanzjament insuffiċjenti u li r-riżultati jeħtieġ ikunu integrati aħjar fil-politika biex tiżdied l-effikaċja tal-programm. Abbażi ta’ dawn il-konklużjonijiet, il-proposti tal-Kummissjoni għall-2014-2020 jinkludu aktar integrazzjoni tal-LLP mal-programm Żgħażagħ fl-Azzjoni u diversi programmi ta' kooperazzjoni internazzjonali. Dan huwa maħsub biex joħloq sistema waħda simplifikata, biex tgħin tkompli tiżviluppa approċċ koerenti għat-tagħlim tul il-ħajja, biex b'hekk tittejjeb l-effikaċja u l-kosteffettività. Huwa ppjanat ukoll li jiġu sfruttati għal kollox similaritajiet bejn programmi differenti preċedenti u sabiex jiġi żgurat li l-attivitajiet f'ċerti oqsma jiksbu l-massa kritika meħtieġa biex b’hekk jipprovdu impatt fit-tul. Permezz ta’ titjib fil-flessibbiltà u żieda fl-inċentivi disponibbli, l-allokazzjoni tal-baġit bejn l-azzjonijiet, il-benefiċjarji u l-pajjiżi għandha tirrefletti aħjar l-impatt tal-prestazzjoni u tal-potenzjali. L-evalwazzjoni tal-Istitut Ewropew tal-Innovazzjoni u t-Teknoloġija[39] kopriet il-ħolqien tal-Istitut, il-bidu tal-operat tiegħu u l-azzjonijiet inizjali sal-2010. Hija kkonkludiet li l-implimentazzjoni tal-IET baqgħet miexja sew u kienet saħansitra avvanzata iktar mill-iskeda ppjanata għas-selezzjoni tal-ewwel Komunitajiet ta' Għarfien u Innovazzjoni (KICs). Il-baġit kien meqjus bħala biżżejjed filwaqt li r-rati ta’lieva fi ħdan il-KIC kienu marġinalment ogħla milli antiċipat, bil-KICs jagħmlu użu minn sorsi addizzjonali tal-finanzi inklużi riżorsi proprji tal-imsieħeb (49%), fondi nazzjonali u reġjonali (21%), u għejun oħra tal-UE (7%). Ġie konkluż li l-EIT joffri valur miżjud tal-UE qawwi. Intestatura 1b - Il-Koeżjoni għat-Tkabbir Ekonomiku u l-Ħolqien tal-Impjiegi L-Impjiegi u l-Affarijiet Soċjali L-Evalwazzjoni[40] tal-appoġġ tal-Fond Soċjali Ewropew għall-ugwaljanza bejn is-sessi kkonkludiet li l-implimentazzjoni tal-Istati Membri ta’ azzjonijiet speċifiċi dwar l-ugwaljanza bejn is-sessi bdiet aktar bil-mod milli għal azzjonijiet speċifiċi minn partijiet oħra tal-Programmi Operattivi tal-FSE (PO). Għal xi Stati Membri, dan kien ir-riżultat tal-kriżi ekonomika li ħadet l-attenzjoni u r-riżorsi lil hinn għall-objettiv tal-ugwaljanza bejn is-sessi u lejn il-politiki tas-suq tax-xogħol u t-tnaqqis tal-qgħad. Madankollu, l-Istati Membri kollha jikkunsidraw l-ugwaljanza bejn is-sessi għalkemm fi gradi differenti fl-FSE PO tagħhom. F’xi każijiet il-FSE jipprovdi l-uniku sors ta’ finanzjament għall-azzjonijiet ikkonċernati. L-evalwazzjoni kkonkludiet li filwaqt li l-interventi tal-ESF ffukaw fuq kwistjonijiet essenzjali, hemm tendenza li l-Istati Membri jiffukaw fuq in-naħa tal-provvista – jiġifieri l-parteċipazzjoni tan-nisa fis-suq tax-xogħol u l-kapaċitajiet tagħhom li jikkompetu fis-suq tax-xogħol – iktar minn fuq aspetti kruċjali u l-kawżi tal-inugwaljanza bejn is-sessi (eż. segregazzjoni edukattiva, l-organizzazzjoni tax-xogħol, l-isterjotipi kulturali u soċjali). L-evalwazzjoni kkonkludiet li l-programmi pprovdew valur miżjud f'bini tal-kapaċitajiet u appoġġaw l-integrazzjoni tal-ugwaljanza bejn is-sessi fuq l-aġenda politika ta' bosta Stati Membri. L-evalwazzjoni tal-Fond Soċjali Ewropew għal Tisħiħ fl-Aċċess għas-Suq tax-Xogħol u l-Inklużjoni Soċjali tal-Immigranti u l-Minoranzi Etniċi (2000-2006) ikkonfermat li l-FSE kien qed jagħti kontribut pożittiv biex jgħin nies bi sfond ta’ migrazzjoni u ta’ minoranza biex jingħelbu l-ostakli għall-aċċess għas-suq tax-xogħol, sabiex jitjiebu l-ħiliet fil-lingwi u jissaħħu l-ħiliet bażiċi għall-impjegabbiltà. Rigward sistemi u strutturi, il-kapaċità tal-istituzzjonijiet pubbliċi għall-promozzjoni tal-integrazzjoni tan-nies bi sfond minoritarju issaħħet bħala riżultat. F’dan il-qasam ta’politika l-FSE imliet vojt importanti ta' finanzjament. Hija pprovdiet sostenn ta' finanzjament addizzjonali mmirat li altrimenti ma kienx ikun disponibbli. L-FSE, u il-programm EQUAL[41] b’mod partikulari, appoġġaw gruppi f’mira usa' minn dawk normalment koperti mill-baġits nazzjonali. Il-parteċipazzjoni mill-migranti u mill-minoranzi kien ħafna ogħla fl-2007-2013 minn fl-2000-2006 (1,19 m persuna, jew madwar 8.7% tal-ammont kollu tal-benefiċjarji tal-FSE.) Il-proposta tal-Kummissjoni għall-ġenerazzjoni li jmiss tal-Fondi Strutturali għandha tikkontribwixxi għas-simplifikazzjoni tal-proċeduri u t-titjib tas-sinerġiji mal-Fond Ewropew Reġjonali u ta’ Żvilupp, il-Fond ta' Koeżjoni, il-Fond Agrikolu Ewropew għall-Iżvilupp Rurali u l-Fond Ewropew Marittimu u għas-Sajd tal-futur. L-evalwazzjoni ex-ante tal-programm PROGRESS tal-futur (il-"Programm tal-Unjoni Ewropea tal-Bidla Soċjali u l-Innovazzjoni") enfasizzat il-ħtieġa li tiżdied il-koerenza tal-azzjoni tal-UE dwar l-impjiegi u l-oqsma soċjali billi jingħaqdu u tiġi żviluppata l-implimentazzjoni konġunta tal-programmi PROGRESS u EURES u l-Faċilità Ewropea ta' Mikrofinanzjament għall-Progress. Barra minn hekk, instab li l-Programm jipprovdi opportunità li tiġi simplifikata l-implimentazzjoni permezz ta’ dispożizzjonijiet komuni li fost l-oħrajn ikopru għanijiet ġenerali komuni, tipoloġija komuni ta’ azzjonijiet u razzjonalizzazzjoni tar-rapportar u l-evalwazzjoni. Politika Reġjonali Il-Politika Reġjonali titwassal permezz ta' ġestjoni kondiviża billi l-Istati Membri u r-reġjuni responsabbli għall-implimentazzjoni tal-programmi jamalgamaw ir-riżorsi tal-UE u dawk nazzjonali u reġjonali bil-għan li tinkiseb koeżjoni ekonomika, soċjali u territorjali. L-evalwazzjoni hija wkoll responsabbiltà kondiviża. L-evidenza tal-evalwazzjoni hi utilizzata kull meta din issir disponibbli u x’aktarx tinforma l-bidliet fil-politika meta tinġabar minn madwar għadd ta’ evalwazzjonijiet. Evidenza tal-evalwazzjoni mill-perjodu 2000-2006 (il-programmi kienu operattivi sal-2009) infurmat il-proposti għall-politika futura, 2014-2020, fil-Ħames Rapport ta' Koeżjoni fl-2010 kif ukoll il-proposti tal-QFP fl-2011. L-evidenza miksuba fis-snin preċedenti, kif ukoll dik miġbura fl-2011 dwar il-perjodu ta’ programmazzjoni preċedenti u attwali infurmat ukoll id-dokumenti ta’ pożizzjoni tal-Kummissjoni Ewropea dwar il-Politika ta’ Koeżjoni futura f’kull Stat Membru u se tiġi diskussa fin-negozjati dwar il-programmi l-ġodda – proċess li se jkompli sa tmiem l-2013. Fl-2011 l-evalwazzjonijiet ex post għall-perjodu ta' programmazzjoni 2000 – 2006 kienu għadhom qed jitlestew. Inkisbu wkoll konklużjonijiet tal-evalwazzjoni dwar l-implimentazzjoni li tinsab għaddejja għall-perjodu 2007-2013. Ir-riżultati tal-evalwazzjoni jikkonfermaw id-direzzjoni tal-proposti tal-Kummissjoni għall-perjodu ta’ programmar 2014-2020. Għarfien dettaljat dwar il-politiki se jiġi diskuss mal-Istati Membri sabiex ikunu jistgħu jirriflettuhom fil-programmi l-ġodda li se jiġu żviluppati fis-sena li ġejja. Bħala parti mill-evalwazzjoni ex-post tal-Fond ta' Koeżjoni 2000 – 2006, tliet pakketti ta’ ħidma tlestew fl-2011 bis-sintesi finali disponibbli fl-2012. Żewġ studji[42], dwar it-trasport u l-ambjent, għamlu użu minn analiżi ex-post tal-benefiċċji tal-ispejjeż biex jevalwaw l-impatt. Għalkemm l-evalwazzjoni kkonkludiet li kien għadu kmieni wisq biex l-impatti jiġu evalwati bis-sħiħ, instab li l-metodu kien xieraq u se jintuża iżjed fil-ġejjieni. Il-proġetti ta' trasport kollha taw valur għall-flus u l-kontribut tal-Fond ta' Koeżjoni kien neċessarju għar-realizzazzjoni tal-benefiċċji ekonomiċi tagħhom. L-analiżi tal-proġetti ambjentali wriet li bosta proġetti ta’ infrastruttura ambjentali twettqu biex jissodisfaw ir-rekwiżiti legali. L-ispejjeż kienu ogħla milli l-benefiċċji li jistgħu jkunu kkwantifikati iżda l-proġetti ġġeneraw effetti importanti f’termini ta’ għarfien ambjentali u tagħlim istituzzjonali. Qed jiġu diskussi mal-Istati Membri t-tagħlimiet importanti ta’ politika minn dawn l-evalwazzjonijiet u minn dawk li tlestew fis-snin ta' qabel fuq proġetti ta’ trasport u ambjent kofinanzjati mill-FEŻR u dan se jinforma t-tfassil tal-politika futura. L-evalwazzjonijiet tal-appoġġ għall-intrapriżi u l-innovazzjoni fil-Politika Reġjonali[43] pprovdew aktar evidenza sabiex jikkonfermaw il-korrettezza tal-proposta tal-Kummissjoni li fil-ġejjieni impriżi kbar jiġu esklużi minn skemi ġenerali ta’ appoġġ tal-FEŻR. Instab li l-impatt ta’ appoġġ għall-intrapriżi kien l-akbar meta kien immirat lejn impriżi iżgħar. Studju rigward l-appoġġ għall-innovazzjoni fil-Ġermanja[44] wera li l-għotjiet għar-Riċerka u Żvilupp kellhom impatt fuq firxa wiesgħa ta' miżuri, mill-innovazzjoni fi prodotti u proċessi kurrenti sal-iżvilupp ta' oħrajn ġodda. Hemm bżonn ta' aktar riċerka biex tesplora jekk għotjiet iżgħar jistgħux ikunu aktar effettivi minn għotjiet kbar fuq tul ta’ żmien u biex jesploraw aktar l-aħjar użu ta' self minflok għotjiet. In-Netwerk ta’ Evalwazzjoni tal-Esperti, li kull sena jirrapporta dwar il-prestazzjoni tal-politika reġjonali fil-perjodu attwali ta’ programmar, ikkonkluda li d-dewmien fl-implimentazzjoni tal-programmi kien qed iżid ir-riskju li l-prijorità tingħata lill-assorbiment aktar mill-effettività. Madankollu, hemm sinjali ta' implimentazzjoni aċċelerata, evidenza akbar ta’ kisbiet u titjib ġenerali fil-kwalità tal-evalwazzjonijiet imwettqa mill-Istati Membri. Dokumenti ta’ Politika dwar l-Enerġija Rinnovabbli u l-Effiċjenza tal-Enerġija, imwettqa min-netwerk, urew li l-appoġġ tal-UE huwa marġinali meta mqabbel mal-finanzjament nazzjonali u b’hekk tqum il-kwistjoni tal-valur miżjud. Investimenti fis-settur jirrikjedu analiżi bir-reqqa fuq bażi ta' każ b'każ sabiex jiggarantixxu valur tajjeb b’konfront man-nefqa. Kollox ma’ kollox, l-evidenza ġġenerata mill-evalwazzjonijiet tal-2011 ikkonfermat il-ħtieġa li tissaħħaħ l-attenzjoni fuq ir-riżultati ta' politika attwali u futura u l-ħtieġa biex l-Istati Membri jagħmlu aktar evalwazzjonijiet tal-impatti ta’ politika. Dawn l-elementi huma fil-qalba tal-proposti tal-Kummissjoni għall-ġejjieni. L-Intestatura 2 –Preżervazzjoni u Ġestjoni tar-Riżorsi Naturali L-Agrikoltura u l-Iżvilupp Rurali L-Evalwazzjoni tal-effetti fuq id-dħul minn sostenn dirett[45] ikkonfermat li l-pagamenti diretti taw kontribut biex jiżdied id-dħul tal-bdiewa kif ukoll kellhom rwol importanti biex jiġi ġġenerat dħul għall-irziezet. Dan kien partikolarment minnu għal azjendi tal-bhejjem li jirgħu (ċanga, ngħaġ u mogħoż), l-uċuħ tar-raba, irziezet imħallta u rziezet tal-prodotti tal-ħalib. Pagamenti diretti kkontribwew għat-tnaqqis fid-deskrepanza fil-medja tad-dħul mill-biedja għal kull unità tax-xogħol bejn irziezet żgħar u kbar. L-effiċjenza tal-pagamenti diretti li jipprovdu dħul ta’ appoġġ lill-bdiewa kienet pjuttost għolja, għalkemm b'differenzi notevoli madwar ir-reġjuni. L-Evalwazzjoni tal-miżuri tal-PAK applikati lis-settur taz-zokkor[46] indikat li r-riforma taz-zokkor tal-2006 aċċelerat b’mod sinifikanti l-proċess ta’ ristrutturar fis-settur. It-titjib fir-rendiment aċċelera l-istess kif għamlet il-konċentrazzjoni ta’ produzzjoni fi rziezet ikbar. Għalkemm inkisbu l-għanijiet ġenerali tar-riforma[47], il-ġestjoni tas-sistema permezz ta' kwota u prezz ta' referenza għadhom kumplessi. L-evalwazzjoni tal-miżuri ta’ riforma tal-PAK applikati lis-settur tal-ħalib[48], uriet li l-politika tal-prodotti tal-ħalib ikkontribwiet lejn tnaqqis fl-eċċess ta’ provvista strutturali mill-2004 ’il quddiem. L-ispiża totali tal-politika tal-appoġġ għall-prodotti tal-ħalib naqset hekk kif is-suq sab il-bilanċ. Il-livelli tad-dħul tal-produtturi baqgħu stabbli matul iż-żmien kopert mid-dejta tal-evalwazzjoni l-interessi tal-produtturi għall-flessibbiltà u l-espansjoni fil-produzzjoni kienu ssodisfati. Ir-riforma kienet tinvolvi aktar piż amministrattiv u skopertura għar-riskju tal-prezzijiet. L-evalwazzjoni rakkomandat l-introduzzjoni ta’ strumenti aktar flessibbli biex iwieġbu għal żviluppi fis-swieq madwar id-dinja. L-evalwazzjoni tal-miżuri ta’ riforma tal-PAK applikati lis-settur tan-nagħaġ u l-mogħoż uriet li r-riforma ffaċilitat żieda fil-produttività, għalkemm il-kompetittività ġenerali tas-settur ma tjebitx. Pagamenti mogħtija fl-Italja u l-Greċja fil-qafas ta' għajnuna lis-setturi bi problemi speċjali kienu baxxi u ftit kellhom impatt. Fis-settur tal-laħam tan-nagħaġ, l-appoġġ offrut permezz tal-programmi għall-iżvilupp rurali huwa kkunsidrat kruċjali għas-sosteniment tas-settur. Barra minn hekk, appoġġ akkoppjat jipprovdi benefiċċji ambjentali u soċjali f'xi reġjuni u huwa meħtieġ għas-sosteniment tal-produzzjoni f’reġjuni sensittivi. L-evalwazzjoni ta' azzjonijiet ta' promozzjoni u ta' informazzjoni għall-prodotti agrikoli[49] tirrapporta li attivitajiet jew kampanji multi-nazzjonali f'pajjiżi terzi ikunu inqas probabbli mingħajr finanzjament mill-UE. Filwaqt li l-partijiet interessati huma entużjasti dwar il-programmi ta’ informazzjoni u ta’ promozzjoni li kkontribwew biex titjieb l-impressjoni u tiżdied is-sensibilizzazzjoni dwar il-kwalità u l-metodi speċifiċi ta’ produzzjoni tal-prodotti agrikoli tal-UE, hemm bżonn li jiġi identifikat aħjar al-impatt ekonomiku dirett ta’ dawn il-programmi. L-evalwazzjoni tal-miżuri eċċezzjonali ta' sostenn tas-suq fis-settur tat-tjur u tal-bajd indikaw li l-approċċ komuni tal-UE biex tindirizza tfixkil qawwi tas-suq (bħal l-iskarsità serja fid-domanda u l-prezzijiet ikkawżata minn nuqqas ta' fiduċja tal-konsumatur minħabba l-Influwenza Avjarja) ipproduċiet rispons adegwat. Minkejja li l-miżuri ma setgħux jistabbilizzaw is-suq fit-terminu l-qasir minħabba ż-żmien twil ta’ tħejjija tagħhom, huma żguraw li parti sostanzjali tat-telf qawwi tad-dħul tkun tista’ tiġi kkumpensata fi żmien raġonevoli. L-evalwazzjoni kkonkludiet li l-Kummissjoni għandha tiżviluppa strumenti biex jittrattaw dawn il-kriżijiet fil-fiduċja tal-konsumatur li jistgħu jintużaw malajr biex jistabbilizzaw is-suq. Riżultati tal-evalwazzjoni infurmaw il-proposti ta' riforma tal-Kummissjoni f'Ottubru 2011 dwar il-PAK, pereżempju fir-rigward ta' proposti għal aktar diżakkoppjament u fit-tfassil tal-qafas ta’ politika dwar l-iżvilupp rurali. Fil-futur, il-monitoraġġ u l-evalwazzjoni huma ppjanati li jinġiebu taħt qafas komuni biex titkejjel il-prestazzjoni tal-PAK fit-totalità tagħha fl-Ewropa 2020. Għal dan il-għan, inbeda proċess biex jiżviluppa sett komuni ta’ indikaturi marbuta mal-għanijiet tal-politika. Affarijiet Marittimi u Sajd L-evalwazzjoni Interim (studju) tal-Fond Ewropew għas-Sajd (2007-2013)[50] ikkonkluda li s-sistemi ta' ġestjoni u kontroll għall-Fond iltaqgħu ma’ problemi inizjali, iżda issa qegħdin jaħdmu b'mod sodisfaċenti. Il-bidla lejn programm operattiv uniku, filwaqt li huwa ta' benefiċċju fil-livell tal-UE, żiedet l-ispejjeż tal-ġestjoni għall-maġġoranza tal-Istati Membri. Metodi ta’ awditjar u kontroll aħjar baxxew ir-riskji finanzjarji, iżda l-piż amministrattiv għadu għoli wisq għal Stati Membri żgħar partikolarment għall-Istati Membri l-ġodda. Oqfsa ta’ monitoraġġ u evalwazzjoni ffukaw fuq ir-riżultati aktar milli l-impatti u ma kellhomx definizzjoni komuni tal-unitajiet li kellhom jiġu mkejla. Barra minn hekk, l-indikaturi ma kinux użati għar-rappurtar u l-anqas ma kienu vverifikati sistematikament. Dawn il-konklużjonijiet ġew ikkunsidrati fil-proposta għall-Fond il-ġdid għall-politiki marittimi u tas-sajd tal-UE (2014-2020). It-tibdil prinċipali jinkludu simplifikazzjoni qawwija u l-allinjament ta’ regoli u proċeduri amministrattivi differenti dwar deċiżjonijiet finanzjarji, ir-rappurtar, il-monitoraġġ u l-evalwazzjoni; rabtiet iktar b’saħħithom mal-għanijiet ewlenin tar-riforma tal-Politika Komuni tas-Sajd (PKS) permezz tal-introduzzjoni tar-regoli ta’ kundizzjonalità, kordinazzjoni iktar mill-qrib ma' fondi oħrajn kif ukoll titjib fis-sistema ta’ monitoraġġ u evalwazzjoni bbażata fuq indikaturi komuni madwar l-Istati Membri. Intestatura 3a Libertà, Sigurtà u Ġustizzja Affarijiet Interni Ir-rapport tal-Kummissjoni u l-Evalwazzjoni ta' Nofs it-Terminu tal-Fond tal-Fruntieri Esterni[51] kkonkluda li, minkejja d-diffikultajiet inizjali, il-Fond kien qed jagħti riżultati f'konformità mal-objettivi tiegħu li jgħaddi għajnuna mill-UE biex jissaħħu l-investimenti fil-fruntieri u fil-konsulati fl-interess taż-żona ta' Schengen bħala entità sħiħa. Investimenti f'sistemi ta' kommunikazzjoni nazzjonali għall-kontroll tal-fruntieri u fis-Sistema ta' Informazzjoni ta' Schengen II tejbu s-sigurtà tal-fruntieri esterni tal-UE. Barra minn hekk, investimenti għat-twaqqif tas-Sistema ta’ Informazzjoni dwar il-Viża tejbu l-proċess tat-trattament tal-viżi. Minkejja l-kontribut kumplessiv tal-Fond għal ġestjoni aħjar tal-fruntieri u l-użu ta' teknoloġiji ġodda, l-Istati Membri kellhom dubji dwar l-effettività u l-effiċjenza ta' xi wħud mill-proġetti. Ir-Rapport tal-Kummissjoni u l-evalwazzjoni ta' nofs it-Terminu tal-Fond Ewropew għar-Ritorn (2008-2013) wera li l-Fond ikkontribwixxa għall-iżvilupp u għall-konsolidazzjoni ta' prattiki ta' ġestjoni ta' ritorn f’ħafna Stati Membri. Pereżempju, huwa kkontribwixxa għal: it-tnaqqis tat-tul tas-soġġorn fiċ-ċentri ta' akkoljenza u/jew ta’ detenzjoni u żieda fl-għadd ta' ċittadini ta’ pajjiżi terzi li għażlu r-ritorn volontarju. Bħala riżultat, din il-popolazzjoni bbenefikat minn trattament aħjar milli kieku tneħħew bil-forza. Ir-Rapport tal-Kummissjoni u l-Evalwazzjoni ta' Nofs it-Terminu tal-Fond Ewropew għall-Integrazzjoni ta' ċittadini ta' pajjiżi terzi (2008-2013) ikkonkluda li, minkejja diffikultajiet inizjali, il-maġġoranza tal-Istati Membri huma mistennija li jikkompletaw l-azzjonijiet ippjanati u jilħqu l-għanijiet stabbiliti. Billi mmira miżuri jew gruppi speċifiċi li normalment ma jaqgħux fl-ambitu ta' strumenti ta' finanzjament ġenerali, il-Fond wera valur miżjud ġenwin. F'bosta Stati Membri, il-Fond appoġġja d-disinn ta' qafas komprensiv ta’ politika u pprovda r-riżorsi għall-implimentazzjoni tiegħu. Madankollu, il-piż amministrattiv assoċjat mal-programmi għandu jitnaqqas. L-Evalwazzjoni ta' Nofs it-Terminu tal-Programm Qafas dwar is-Sigurtà u s-Salvagwardja tal-Libertajiet (2007-2013)[52] kkonkludiet li l-Programm huwa effettiv fid-dimensjoni pan-Ewropea tiegħu u fl-appoġġ ta’ firxa wiesgħa ta’ attivitajiet. Proċeduri amministrattivi għall-applikazzjoni kemxejn tqal seta’ kellhom impatt negattiv fuq l-implimentazzjoni tal-proġett. Il-valur miżjud tal-UE kien madanakollu vvalutat bħala għoli u l-implimentazzjoni globali tal-programm kienet ikkunsidrata li rnexxiet raġonevolment. Għas-snin 2014-2020, il-Kummissjoni pproponiet li l-fondi u l-programmi tal-Affarijiet Interni għandhom jitnaqqsu minn sitta għal tnejn: Fond għall-Asil u l-Migrazzjoni u l-Fond għas-Sigurtà Interna. Riżultati oħra ta’ evalwazzjoni tqiesu f’dawn il-proposti tal-Kummissjoni. Ġustizzja L-evalwazzjoni interim[53] tal-Programm tal-Ġustizzja Ċivili[54] wriet li l-għanijiet kienu rilevanti ħafna fl-appoġġ tal-Politika tal-Ġustizzja Ewropea. L-attivitajiet iffinanzjati jgħinu lill-organizzazzjonijiet tas-soċjetà ċivili u lill-Istati Membri biex jagħmlu kontribut effettiv għall-formulazzjoni u l-implimentazzjoni bla xkiel tal-liġi tal-UE. Barra minn hekk, kien ikkunsidrat li l-programm kien qed jiġi ġestit b'mod effiċjenti, minkejja riżorsi umani limitati. L-evalwazzjoni interim issuġġeriet li l-Programm għall-Ġustizzja Ċivili u l-Ġustizzja Kriminali jingħaqad fil-Qafas Finanzjarju Pluriennali l-ġdid. L-evalwazzjoni interim tal-Programm tal-Ġustizzja Kriminali[55] ikkonfermat li l-azzjonijiet megħjuna jindirizzaw problemi importanti u jikkomplimentaw miżuri nazzjonali. Madankollu, hija identifikat ukoll il-ħtieġa li tiżdied l-effettività tal-finanzjament permezz ta' prijoritizzazzjoni aħjar, jiġi mmira il-valur miżjud Ewropew, isir titjib fil-pubbliċità u tiġi ssimplifikata l-implimentazzjoni. L-evalwazzjoni interim[56] tal-Programm Daphne III[57] ikkonkludiet li l-programm huwa rilevanti ħafna għall-problemi li kien imfassal biex jindirizza, għalkemm r-rabtiet bejn il-programm u l-iżvilupp tal-politika jistgħu jiġu msaħħa. Hemm lok għal titjib fil-promozzjoni ta’ sħubijiet madwar l-UE kollha u fl-iżgurar ta’ firxa ġeografika bbilanċjata ta’ organizzazzjonijiet prinċipali. Ir-riżorsi finanzjarji għall-implimentazzjoni ta’ azzjonijiet ġew ivvalutati bħala proġetti ta’ kwalità għolja li għandhom jiġu ffinanzjati, filwaqt li l-proporzjon ta' suċċess fl-għażla tal-proġetti kien jiżgura kompetizzjoni sinifikanti fost il-proġetti. It-tixrid tar-riżultati jista' jiġi mtejjeb. L-evalwazzjoni interim tal-Programm dwar id-Drittijiet Fundamentali u ċ-Ċittadinanza[58] indikat li, filwaqt li huwa kmieni wisq biex wieħed jiġbed konklużjonijiet dwar l-impatti minħabba n-numru limitat tal-proġetti finalizzati, it-tip ta’ proġetti ffinanzjati kienu kollha xierqa għall-għanijiet u l-prijoritajiet tal-programm. Dimensjoni Ewropea usa', parteċipazzjoni bbilanċjata ta’organizzazzjonijiet minn Stati Membri tal-UE u t-tixrid tar-riżultati huma oqsma għat-titjib. L-evalwazzjoni interim[59] tal-Programm dwar il-Prevenzjoni tad-Droga u l-Informazzjoni dwarha (id-DPIP)[60] ma setgħetx tasal għal konklużjonijiet dwar l-effettività minħabba li ftit proġetti tlestew. Kien hemm diffikultajiet li jinvolvu gruppi vulnerabbli u l-iżgurar tal-valur miżjud fit-terminu twil tal-proġetti. Ġiet identifikata l-ħtieġa għal riżorsi finanzjarji addizzjonali kif ukoll il-ħtieġa li jissaħħu s-sinerġiji bejn id-diversi strumenti finanzjarji li jsostni l-għanijiet tal-Istrateġija tal-UE dwar id-Drogi. L-evalwazzjoni rakkomandat kooperazzjoni mtejba ma' programmi oħra, b’mod partikolari l-Programm tas-Saħħa Pubblika, biex tiġi evitata d-duplikazzjoni u sabiex jippermettu lill-benefiċjarji jiffukaw l-applikazzjonijiet tagħhom b’mod aktar effiċjenti. Intestatura 3b - Ċittadinanza Komunikazzjoni L-evalwazzjoni interim tal-Euranet[61] uriet li l-eżistenza tan-netwerk wasslet biex il-ġrajjiet tal-UE jiġu rrappurtati iżjed u b’hekk ġie arrikkit il-valur editorjali. Żieda fil-produzzjoni u x-xandir ta' aħbarijiet u programmi tal-UE x’aktarx li ma tkunx sostenibbli mingħajr dan il-finanzjament. L-evalwazzjoni min-naħa l-oħra indikat kwistjonijiet, bħall-irrappurtar irregolari tal-affarijiet tal-UE bħala sehem mill-produzzjoni globali, ir-rappreżentanza żbilanċjata tal-gruppi ta’ lingwi differenti fl-imsieħba parteċipanti u l-iżvilupp bil-mod tan-netwerk, speċjalment f’termini ta’ espansjoni fl-irrappurtar minn lingwi differenti. Fis-segwitu dwar dawn il-kwistjonijiet seba' stazzjonijiet tar-radju ġodda żiedu erba' lingwi madwar ħames pajjiżi u ġiet introdotta attenzjoni aktar iffokata fuq kwistjonijiet tal-UE. Id-disinn tal-fażi li jmiss tal-proġett ġie adattat skont il-konklużjonijiet ewlenin tal-evalwazzjoni. Is-Saħħa u l-Protezzjoni tal-Konsumaturi L-evalwazzjoni ex-post tal-programm tas-Saħħa Pubblika għall-2003-2008[62] ikkonkludiet li anki jekk, bħala l-ewwel programm fil-qasam tas-saħħa pubblika fil-livell tal-UE, kien ikun aktar mixtieq li tiġi ffinanzjata firxa wiesgħa ta' attivitajiet, sforz iktar immirat f’oqsma magħżula kien ta' importanza kruċjali għall-ġenerazzjoni li jmiss tal-programm. L-evalwazzjoni sejħet għal tisħiħ iffokat fuq il-valur miżjud Ewropew, kemm permezz tal-għażla ta’ oqsma prijoritarji fi programmi ta’ ħidma annwali u fl-applikazzjoni tad-deċiżjonijiet. Bl-istess mod l-evalwazzjoni ta' nofs it-terminu tal-programm suċċessur[63] ikkonkludiet li dan għandu jkun ħafna aktar iffukat fuq prijoritajiet u jikkonċentra l-appoġġ finanzjarju biex iwassal l-akbar valur miżjud tal-UE. F'termini ta' organizzazzjoni u ġestjoni, ġie kkonfermat li jinsab fis-seħħ proċess biex jiddetermina l-prijoritajiet fil-Programmi ta’ Ħidma Annwali u biex jiġi żgurat l-allinjament tagħhom mal-għanijiet ġenerali tal-PSP. Madankollu, dan il-proċess mhuwiex meqjus bħala partikolarment ċar jew konsistenti. L-azzjonijiet tal-PSP ġeneralment jikkorrispondu mal-għanijiet tal-programm, iżda għadu kmieni wisq biex jiġu evalwati r-riżultati u l-impatti. Il-maġġoranza tal-azzjonijiet huma meqjusa bħala li kellhom effetti mal-UE kollha u l-parti l-kbira tal-azzjonijiet ma kinux iseħħu, jew f’ambitu inqas ambizzjuż, fin-nuqqas ta' finanzjament mill-PSP. L-evalwazzjoni f’forma ta’ studju ta’ każ uriet li l-valur miżjud tal-UE deher li kien l-aktar preżenti fl-oqsma tal-“promozzjoni tal-aħjar prattiki” u “netwerking”. Dwar l-effiċjenza, kienu mistennija ekonomiji ta' skala fil-maġġoranza tal-azzjonijiet, għalkemm l-modi kif dawn jitkejlu ma ġiex stipulat b’mod ċar. L-esternalizzazzjoni tal-ġestjoni lill-Aġenzija Eżekuttiva għas-Saħħa u l-Konsumaturi kienet identifikata li irriżultat f'titjib sinifikanti fil-provvista. Il-Programm għas-Saħħa l-ġdid għandu l-għan li jiffoka fuq inqas azzjonijiet, li huma ta’ valur miżjud tal-UE evidenzjat, li jagħtu riżultati konkreti, u jwieġbu għall-bżonnijiet jew in-nuqqasijiet identifikati. Il-programm il-ġdid ifittex ukoll li jtejjeb il-mod kif l-Istati Membri jikkooperaw fil-qasam tas-saħħa u jipprovdi ingranaġġ għal riforma fil-politiki tas-saħħa nazzjonali. Taxxa u Unjoni Doganali L-Evalwazzjoni ta' Nofs it-Terminu tal-Programm Fiscalis[64] ikkonkludiet li l-programm kien għamel kontribut pożittiv biex jittejjeb il-funzjonament tas-sistemi ta' tassazzjoni fis-suq intern u huwa rilevanti għall-isfidi li jiffaċċjaw l-awtoritajiet nazzjonali. Hija kkonkludiet li l-programm joffri valur miżjud tal-UE għoli: bosta attivitajiet meħtieġa sabiex jinkiseb progress fil-kooperazzjoni dwar it-tassazzjoni ma kinux iseħħu, jew kienu jseħħu biss ħafna aktar tard jew bi spiża ogħla u b’riżultati inqas minn ottimi, kieku ma kienx jżisti l-qafas ta' kooperazzjoni tal-programm. Il-konklużjoni ġenerali kienet li l-Fiscalis joffri valur tajjeb għall-flus. Madankollu l-evalwazzjoni indikat li l-effikaċja tal-programm kienet aktar limitata f'termini ta' żieda fl-għarfien tal-liġi tal-UE u fil-ġlieda kontra l-frodi. Hija rrakkomandat ukoll li tiġi stabbilita sistema ta’ monitoraġġ u evalwazzjoni bbażata fuq ir-riżultati. Ir-riżultati tal-programm għandhom jiġu distribwiti aħjar u l-attivitajiet tal-programm jistgħu jibbenefikaw mill-involviment ta’ komunità akbar ta' partijiet interessati. L-Evalwazzjoni ta' Nofs it-Terminu tal-Programm tad-Dwana enfasizzat il-kontribut effettiv tal-programm għat-tħaddim tas-suq intern. Il-programm ta xhieda ta’ valur miżjud tal-UE billi appoġġja attivitajiet li ma kinux iseħħu, jew li kienu jikkunsmaw ħafna aktar riżorsi jew jieħdu iktar żmien, mingħajr koordinazzjoni u appoġġ finanzjarju mill-UE. Huwa ffaċilitata aktar kooperazzjoni u koordinazzjoni bejn l-amministrazzjonijiet doganali nazzjonali, u b'hekk tejjeb l-iskambju ta' tagħrif u ta’ prattiki tajba. L-effiċjenza tal-Azzjonijiet konġunti taħt il-Programm kienet ikklassifikata bħala għolja filwaqt li kien hemm livell ferm iktar baxx ta’ kooperazzjoni ma’ korpi pubbliċi u privati oħra għat-titjib tas-sikurezza u tal-ġlieda kontra l-frodi. Il-kontribut lejn l-iffaċilitar tal-kummerċ ma' pajjiżi terzi ma kienx ikklassifikat bħala għoli. L-evalwazzjoni indikat li setgħu inkisbu aktar gwadanji fl-effiċjenza b’distribuzzjoni aħjar tar-riżultati u twessiegħ tal-involviment u tal-appoġġ lill-pajjiżi kandidati u lill-pajjiżi potenzjalment kandidati. Edukazzjoni u Kultura L-Evalwazzjoni Interim[65] tal-Programm Żgħażagħ fl-Azzjoni (YiA)[66] ikkonkludiet li l-programm qed jirnexxielu jikseb l-objettivi tiegħu s'issa, billi b’mod attiv jiffoka fuq żgħażagħ b’inqas opportunitajiet. Il-YiA jikkontribwixxi biex jinkisbu l-għanijiet tal-politika tal-UE dwar iż-Żgħażagħ u ħeġġeġ il-parteċipazzjoni kontinwa taż-żgħażagħ f’avvenimenti sussegwenti għal YiA, xogħol għal NGOs u żieda fil-mobilità. L-attivitajiet li jappoġġja l-YiA probabbilment ma kinux isibu finanzjament x'imkien ieħor. Il-YiA għandu rata ta' assorbiment għolja. L-ispejjeż tal-ġestjoni dehru relattivament għolja, iżda ġġustifikati min-natura tal-programm. L-allokazzjoni tal-baġit kienet xierqa. Madankollu, l-organizzazzjonijiet taż-żgħażagħ u l-Aġenziji Nazzjonali t-tnejn baqa’ jkollhom piż amministrattiv relattivament għoli minkejja li l-għodod ta’ ġestjoni kienu ġew imtejba b’mod konsiderevoli. Kien hemm livell għoli ta’ sodisfazzjon fost il-parteċipanti, li jikkompara tajjeb ma' programmi għaż-żgħażagħ organizzati fl-Istati Membri, u l-istrutturi ta’ implimentazzjoni kienu kkunsidrati effiċjenti. Intestatura 4 - L-UE bħala Attur Globali L-Iżvilupp u r-Relazzjonijiet esterni Iż-żewġ evalwazzjonijiet pilota dwar l-appoġġ għall-baġit fit-Tuneżija[67] u fil-Mali[68] ikkonkludew li l-Appoġġ Baġitarju hu għodda effettiva f'pajjiżi fejn il-Gvern hu impenjat għal politiki ta’ żvilupp qawwi. Fit-Tuneżija, l-Appoġġ Baġitarju kkontribwixxa għal tkabbir ekonomiku sinifikanti, żvilupp tas-settur privat iżda kien imissu indirizza aħjar it-tnaqqis tal-faqar. Fil-Mali, l-appoġġ ikkontribwixxa lejn xi riżultati pożittivi ħafna fl-edukazzjoni u s-saħħa. L-Appoġġ Baġitarju huwa komplementari għal forom oħra ta' għajnuna, speċjalment għall-bini tal-kapaċità. Ma jistax jiddetermina tibdil importanti fil-politika iżda jista’ jipprovdi appoġġ addizzjonali għall-implimentazzjoni tal-politika. L-impatt tiegħu huwa akbar meta marbut ma' sħubijiet politiċi u ekonomiċi usa'. L-evalwazzjoni tematika[69] li tirrigwarda l-appoġġ tal-UE għall-impjiegi u l-inklużjoni soċjali fil-pajjiżi msieħba (ESI)[70] ikkonkludiet li, għalkemm l-ESI hija prijorità ewlenija fil-politika tal-iżvilupp, kien hemm ftit integrazzjoni tagħha fi programmi ta’ żvilupp u kien hemm nuqqas ta’ indikaturi relatati mal-ESI fit-tfassil tal-programmi. Kienu ftit l-interventi apparti l-edukazzjoni vokazzjonali u t-taħriġ li ffokaw espliċitament fuq il-ħolqien tal-impjiegi. L-istrument il-ġdid tal-kooperazzjoni għall-iżvilupp (2014-20) iwieġeb għall-ħtieġa li jiġi indirizzat aktar l-iżvilupp tal-bniedem permezz tal-programm tematiku tiegħu għall-Beni Pubbliċi u l-Isfidi Globali, inklużi s-saħħa, l-edukazzjoni, l-ugwaljanza bejn is-sessi, l-impjiegi, il-ħiliet, il-ħarsien soċjali u l-inklużjoni soċjali kif ukoll aspetti relatati mal-iżvilupp ekonomiku bħat-tkabbir, l-impjiegi, il-kummerċ u l-impenn tas-settur privat. L-evalwazzjoni[71] ta’ appoġġ għall-Prevenzjoni tal-Kunflitti u l-Bini tal-Paċi (CPPB)[72] ikkonkludiet li l-UE żiedet b'mod sinifikanti l-attenzjoni tagħha, saħħet fil-qafas ta’ politika tagħha u żviluppat firxa wiesgħa ta' strumenti finanzjarji u mhux finanzjarji. Il-Kummissjoni pprovdiet valur miżjud f’termini ta’ newtralità, affidabbiltà (preżenza kontinwa), massa kritika finanzjarja, abbiltà li tieħu minn firxa wiesgħa ta’ strumenti, esperjenza fit-tul u kredibbiltà f’dik li hi promozzjoni tad-demokrazija, il-paċi u d-drittijiet tal-bniedem. Madankollu, l-orjentazzjonijiet konċettwali fil-livell ta’ politika mhux dejjem kienu xierqa fil-livell operattiv. L-UE għandha tikkonsolida u tiżviluppa aktar l-appoġġ tagħha għas-CPPB u tiżgura li l-appoġġ finanzjarju tagħha jkun suffiċjentement ikkumplimentat u megħjuna minn appoġġ mhux finanzjarju. L-evalwazzjoni[73] tal-Kooperazzjoni tal-KE ma' pajjiżi u territorji extra-Ewropej (OCTs)[74] ikkonkludiet li l-appoġġ tal-UE kien konsistenti mal-għanijiet tal-politika tal-UE li jitmexxew ‘il quddiem fl-iżvilupp ekonomiku u soċjali u li dawn jinġiebu ekonomikament iktar viċin l-UE. Rigward il-kummerċ, is-sistema ta' preferenza tal-UE ma offrietx biżżejjed kontrobilanċ għal-limitazzjonijiet fuq id-diversifikazzjoni ekonomika. L-involviment tal-OCTs fi programmi reġjonali ġie mminimizzat bl-iżolament minn netwerking reġjonali, spejjeż għolja għall-parteċipazzjoni u xi kultant minn ostakoli lingwistiċi. Inkisbu ftit riżultati dwar it-tibdil fil-klima u l-ġestjoni tal-kriżi f’każi ta’ diżastri. L-evalwazzjoni tal-komponenti tal-Istrument għall-Istabilità (IfS)[75] tal-Unjoni Ewropea rigward ir-rispons u t-tħejjija għall-kriżijiet ikkonkludiet li l-IfS ikkontribwixxa b’mod sinifikanti biex jitjiebu r-rilevanza ġenerali, l-effettività u l-effiċjenza ta' azzjonijiet tal-UE rigward rispons u tħejjija għall-kriżijiet u li l-IfS jagħmel ukoll kontribut sinifikanti lejn il-koerenza tal-UE għall-istrutturi tal-paċi, is-sigurtà u l-iżvilupp – u għall-paċi u l-istabilità fid-dinja. Il-kapaċità li wera l-IfS li jirreaġixxi b'mod rapidu u f'waqtu f'sitwazzjonijiet ta' kriżi, għandha rwol kritiku ħafna għall-kontributi tiegħu f'dan ir-rigward. L-Għajnuna Umanitarja u l-Protezzjoni Ċivili L-evalwazzjonijiet konklużi fl-2011 urew li l-attivitajiet tal-Kummissjoni: indirizzaw riskji importanti għas-saħħa, billi naqqsu r-rati ta’ mortalità b’titjib fil-kontroll tal-mard għal refuġjati Burmiżi fil-Kambodja; ipprovdew rispons rilevanti u effettiv għall-epidemija tal-kolera fiż-Żimbabwe; ipprovdew programmi multisettorjali rilevanti u xierqa fl-Uganda; u kkontribwew attivament għar-rispons ġenerali Ewropew għat-terrimot f’Ħaiti. L-evalwazzjonijiet f’Ħaiti u ż-Żimbabwe enfasizzaw il-ħtieġa li l-kollegamenti tal-għajnuna ta' emerġenza, ir-riabilitazzjoni u l-iżvilupp (LRRD) jiġu definiti minn aktar kmieni. Din il-konklużjoni tikkonferma l-proposti kurrenti tal-Kummissjoni fil-qasam tal-Għajnuna Umanitarja permezz tal-integrazzjoni u t-tisħiħ b’mod konsistenti tal-LRRD f'interventi umanitarji. Fl-aħħarnett, l-Evalwazzjoni tal-Mekkaniżmu tal-Protezzjoni Ċivili u l-Istrument Finanzjarju tal-PC 2007-2009[76] wriet li ż-żewġ komponenti ikkontribwew sostanzjalment sabiex jiġu żviluppati aktar il-kooperazzjoni u l-koordinazzjoni fl-Ewropa. Tkabbir Evalwazzjoni bħala appoġġ għat-tħejjija tal-istrumenti finanzjarji ta' qabel l-adeżjoni (IPA[77]) lil hinn mill-2013 fil-livell ta' settur, pajjiż u reġjun, ikkonfermat ir-rilevanza globali żgurata mill-għajnuna tal-IPA. L-evalwazzjoni kkonkludiet ukoll li l-benefiċċji ekonomiċi u usa’ tat-tkabbir għandhom aktar milli jpattu għall-ispiża ta’ strument finanzjarju ġdid u li l-istrument tal-UE għandu jippermetti l-kisba ta' valur miżjud Ewropew, li jorbot l-appoġġ finanzjarju mal-progress fil-kriterji politiċi, li jippermetti lill-UE taġixxi bħala katalista għal kooperazzjoni supranazzjonali u interreġjonali, li wkoll taġixxi bħala medjatur biex jinġiebu l-kompetenza ta' amministrazzjonijiet u aġenziji differenti fl- UE (eż. il-Ġemellaġġ). L-evalwazzjoni tikkonferma wkoll l-eżistenza ta' raġunament b'saħħtu għall-istrument finanzjarju futur ta’ qabel l-adeżjoni, li b’mod utli jibbenefika minn koerenza mtejba bejn djalogu politiku u kooperazzjoni finanzjarja, proċess tal-ipprogrammar iffukat fuq l-approċċi settorjali, programmar pluriennali, involviment akbar tal-benefiċjarji u tal-partijiet interessati f'kull stadju kif ukoll l-introduzzjoni ta' inċentivi bbażati fuq il-prestazzjoni 3. Konklużjonijiet Ir-riżultati tal-evalwazzjonijiet f'dan ir-rapport ġeneralment jindikaw li l-għanijiet ta' programmi finanzjarji varji ġew sodisfatti u taw xhieda tal-valur miżjud tal-UE. Madankollu, ir-Rapport huwa bbażat l-aktar fuq evalwazzjonijiet interim li għandhom attenzjoni qawwija fuq l-operat u mhumiex konklużivi fir-rigward tar-riżultati jew impatti finali. It-tagħlimiet inġabru mill-esperjenza u jingħataw indikazzjonijiet ta’ oqsma possibbli bi ħtieġa ta’ titjib. Fejn huwa possibbli dan ir-rapport identifika azzjoni ta' rimedju rrakkomandata li influwenzat programmi ta’ prosegwiment. Ġeneralment ir-rapport jindika l-ħtieġa għal enfasi msaħħa, li r-riżultati jintrabtu mal-għanijiet u għal aktar attenzjoni lill-koerenza u l-konsistenza bejn l-azzjonijiet. Il-Kummissjoni tixtieq tiddefinixxi b’mod aktar ċar kif ittejjeb dan ir-rapport f'diskussjoni mal-Awtorità ta’ kwittanza. Il-Kummissjoni tinnota wkoll it-talba tal-Qorti tal-Awdituri biex ir-rapport jiġi ppreżentat aktar kmieni fis-sena. B’ħarsa lejn il-futur, ir-Rapport se jkun imfassal biex juri jekk il-programmi tal-UE humiex sew fi triqithom u biex jidentifika r-riżultati u l-impatti hekk kif isiru disponibbli. Sabiex jintlaħaq dan il-għan, hemm bżonn li jitwaqqaf qafas b’saħħtu u konsistenti sabiex jiżgura monitoraġġ tal-progress tul il-ħajja tal-programmi. [1] L-ewwel rapport ta' evalwazzjoni dwar is-sena finanzjarja 2010 ġie adottat mill-Kummissjoni fis-17 ta' Frar 2012 (ref. COM (2012) 40). [2] Id-Deċiżjoni tal-PE iddatata l-10/05/2011 dwar il-kwittanza għall-implimentazzjoni tal-baġit tal-UE għall-2009; taqsima III: paragrafi 71 u 72: [3] Opinjoni tal-Qorti tal-Awdituri 4/2012, li waslet għand il-Kummissjoni fis-7 ta’ Ġunju [4] Jiġifieri: iċ-Ċiklu tal-Ippjanar u l-Ipprogrammar Strateġiku tal-Kummissjoni – Ir-Rapporti Annwali tal-Attività, id-Dikjarazzjonijiet Annwali tal-Baġit, eċċ. [5] It-Taqsima tal-konklużjonijiet, paġna 16. [6] Kwittanza tal-PE 2010 (P7_TA (2012)0153)_Parti I). [7] Opinjoni tal-Qorti tal-Awdituri 4/2012, li waslet għand il-Kummissjoni fis-7 ta’ Ġunju [8] L-istudji ta’ evalwazzjoni jistgħu jinkludu analiżi speċifiċi tal-prestazzjoni tal-attivitajiet u/jew jiffokaw fuq kwistjonijiet ta’ monitoraġġ u implimentazzjoni. [9] L-Istruzzjonijiet Permanenti għar-RAA 2011 - l-Artikolu 60 (7) tar-Regolament Finanzjarju, [10] Art 33 FR [11] Baġit pluriennali approssimattiv ta' EUR 3,6 biljuni. [12] L-approċċ ġenerali f'dan ir-rapport huwa li jidentifika evalwazzjonijiet Interim. Fejn ma hemm l-ebda indikazzjoni ta’ natura interim jew ex post tal-evalwazzjoni, fih elementi tat-tnejn. [13] Anki jekk il-programm ikopri l-perjodu 2007-2013, huwa mistenni li l-aħħar riżultati jinkisbu madwar l-2017. [14] http://ec.europa.eu/enterprise/dg/files/evaluation/eye_final_report_en.pdf [15] Baġit approssimattiv ta' EUR 34 miljun [16] Baġit tal-UE użat għall-garanziji biss [17] Il-programm TEN-T għandu l-għan li jiżgura l-koeżjoni, l-interkonnessjoni u l-interoperabbiltà tan-netwerk tat-trasport trans-Ewropew u l-aċċess għalih.. [18] Baġit approssimattiv ta' EUR 8 biljun [19] Tmintax jindirizzaw il-ferrovija u tnejn jindirizzaw il-passaġġi tal-ilma interni [20] L-indikazzjoni interim jew ex post mhix speċifikata għal evalwazzjonijiet li jikkonċernaw programmi preċedenti jew li jinsabu għaddejjin [21] http://ec.europa.eu/transport/evaluations/doc/2011_marco-polo-programme-2003-2010.pdf. Parzjalment evalwazzjoni ex-post tal-aħħar programm u parzjalment evalwazzjoni interim tal-programm attwali. [22] Baġit approssimattiv ta' EUR 417-il miljun biss għal Marco Polo I [23] http://ec.europa.eu/information_society/activities/sip/policy/programme/current_prog/index_en.htm [24] Baġit approssimattiv ta' EUR 55 miljun [25] http://eur-lex.europa.eu/LexUriServ/LexUriServ.do?uri=COM:2011:0548:FIN:Mt:PDF [26] Baġit approssimattiv ta’ EUR 149 miljun [27] http://ec.europa.eu/energy/evaluations/doc/2011_iee2_programme.pdf [28] Baġit approssimattiv ta' EUR 730 miljun [29] http://ec.europa.eu/energy/evaluations/doc/2011_eepr_mid_term_evaluation.pdf [30] Baġit approssimattiv ta' EUR 4 biljun [31] Baġit approssimattiv ta’ EUR 55 biljun (inkluż l-Euratom) [32] s-sitwazzjoni fit-30.09.2012 [33] “Aċċess miftuħ”, li huwa definit bħala aċċess liberu fuq l-internet, għandu l-għan li jtejjeb u jippromwovi t-tixrid tal-għarfien, u b’hekk itejjeb l-effiċjenza tal-iskoperta xjentifika u jimmassimizza r-redditu fuq l-investiment fir-R&Ż minn korpi ta' finanzjament tar-riċerka pubblika. http://ec.europa.eu/research/science-society/index.cfm?fuseaction=public.topic&id=1294&lang=1 [34] Il-Ħames Rapport ta ' Monitoraġġ tal-FP7 – Rapport ta’ Monitoraġġt għall-2011 – [35] http://ec.europa.eu/research/evaluations/index_en.cfm [36] L-evalwazzjoni tal-Programm tal-FP7 għar-Riċerka dwar it-Trasport, l-istħarriġ imwettaq fil-Valutazzjoni tal-Impatt tar-Programm Reġjuni tal-Għarfien, l-istudju ta’evalwazzjoni tal-programm FP6-NMP [37] Baġit approssimattiv ta' EUR 7 biljun [38] http://ec.europa.eu/dgs/education_culture/evalreports/education/2011/llpreport_en.pdf [39] Baġit approssimattiv ta' EUR 309 miljun [40] http://ec.europa.eu/social/keyDocuments.jsp?type=0&policyArea=0&subCategory=0&country=0&year=0&advSearchKey=evaluationesf&mode=advancedSubmit&langId=mt [41] Li jindirizza d-diskriminazzjoni fl-impjieg u fis-suq tax-xogħol [42] http://ec.europa.eu/regional_policy/sources/docgener/evaluation/expost2006/wpb_en.htm [43] http://ec.europa.eu/regional_policy/information/evaluations/impact_evaluation_en.cfm#1 [44] http://ec.europa.eu/regional_policy/information/evaluations/impact_evaluation_en.cfm#2 [45] http://ec.europa.eu/agriculture/eval/reports/income/index_en.htm [46] http://ec.europa.eu/agriculture/eval/reports/sugar-2011/index_en.htm [47] Ir-ristrutturar fis-settur taz-zokkor, l-istabbilizzazzjoni tas-suq u t-tisħiħ tal-orjentazzjoni tas-suq, id-disponibbiltà tal-provvisti taz-zokkor. [48] http://ec.europa.eu/agriculture/evaluation/market-and-income-reports/dairy-sector-2011_en.htm [49] http://ec.europa.eu/agriculture/eval/reports/promotion/index_en.htm [50] http://ec.europa.eu/fisheries/documentation/studies/eff_interim_evaluation_en.pdf Baġit approssimattiv ta’ EUR 4,3 biljun [51] http://eur-lex.europa.eu/LexUriServ/LexUriServ.do?uri=CELEX:52011DC0857:EN:NOT [52] Magħmul mill-programmi "Il-Prevenzjoni u l-Ġlieda kontra l-Kriminalità (ISEC) u “ Il-Prevenzjoni, it-Tħejjija u l-Ġestjoni tal-Konsegwenzi tat-Terroriżmu u Riskji oħra Relatati mas-Sigurtà (CIPS) ”. [53] http://eur-lex.europa.eu/LexUriServ/LexUriServ.do?uri=COM:2011:0351:FIN:MT:PDF [54] Baġit approssimattiv ta' EUR 109 miljuni [55] Baġit approssimattiv ta' EUR 199 miljun [56] http://eur-lex.europa.eu/LexUriServ/LexUriServ.do?uri=COM:2011:0254:FIN:MT:PDF [57] Baġit approssimattiv ta' EUR 116-il miljun [58] http://eur-lex.europa.eu/LexUriServ/LexUriServ.do?uri=COM:2011:0249:FIN:MT:PDF Baġit approssimattiv ta' EUR 93 miljun [59] http://eur-lex.europa.eu/Result.do?T1=V5&T2=2011&T3=246&RechType=RECH_naturel&Submit=Search [60] Baġit approssimattiv ta' EUR 21 miljun [61] In-netwerk tar-radju Ewropew [62] Baġit approssimattiv ta' EUR 312-il miljun http://ec.europa.eu/health/programme/docs/ex_post_evaluation_en.pdf [63] http://ec.europa.eu/health/programme/docs/mthp_final_report_oct2011_en.pdf [64] Baġit approssimattiv ta' EUR 157 miljun http://ec.europa.eu/taxation_customs/resources/documents/common/publications/studies/fiscalis2013_mid_term_report_en.pdf [65] http://ec.europa.eu/dgs/education_culture/evalreports/youth/2011/interimreport_en.pdf [66] Baġit approssimattiv ta' EUR 885 miljun [67] http://ec.europa.eu/europeaid/how/evaluation/evaluation_reports/2011/1286_docs_en.htm [68] http://ec.europa.eu/europeaid/how/evaluation/evaluation_reports/2011/1290_docs_en.htm [69] http://ec.europa.eu/europeaid/how/evaluation/evaluation_reports/2011/1296_docs_en.htm [70] Baġit approssimattiv ta' EUR 7,9 biljun [71] http://ec.europa.eu/europeaid/how/evaluation/evaluation_reports/2011/1291_docs_en.htm [72] Baġit approssimattiv ta' EUR 7,7 biljun matul l-2001-2010 [73] http://ec.europa.eu/europeaid/how/evaluation/evaluation_reports/2011/1294_docs_en.htm [74] Baġit approssimattiv ta’ EUR 286 miljun għall-perjodu 1999-2009 [75] http://ec.europa.eu/dgs/secretariat_general/evaluation/search/search.do [76] Baġit approssimattiv ta' EUR 190 miljun għall-perjodu 2007-2013. [77] Baġit approssimattiv ta' EUR 11,5 biljun għall-perjodu 2007-2013.